Priprava na spis- načrt

Učni list je narejen za **štiri ure** slovenskega jezika. Svetujem vam, da naloge rešujete tako, kot je tukaj zapisano. Ne hitite preveč. Za zapis zgodbe imate na razpolago štiri ure. Če bo spis napisan » samo da je«, ga bom zavrnila in spis boš moral napisati še enkrat.

**1. šolska ura ( četrtek)**

Prebrali ste pesem Vesoljec in si ogledali film Maja in vesoljček. Ostane vam še, da sami napišete znanstveno fantastično zgodbo.

**Najprej se moramo na pisanje pripraviti.**

Odgovorite na vprašanja. Lahko odgovarjate v povedih, lahko uporabite miselni vzorec ali pa razpredelnico. Seveda so vprašanja zgolj pomoč. Sam lahko izpelješ načrt za spis čisto po svoje.

Kje bi srečal vesoljčka – na Zemlji, na drugem planetu?

Če si odgovoril -na Zemlji- odgovarjaj na zelena vprašanja.

Uvod

Kje si ga srečal?

Kakšen je bil vesoljček?

S čim je vesoljček priletel?

Jedro

Kaj je vesoljček počel na planetu, kaj je bil namen njegovega obiska?

Kako sta se sporazumevala?

Zaplet!- (kaj se mu je zgodilo, si mu pomagal, te je ogrožal, si povedal staršem…?)

Razplet!- (kako je izgledala pomoč, se ti je zahvalil za pomoč, ti je kaj podaril…?)

Zaključek- (ali si komu povedal, si še v stikih z njim, ker si rešil planet, se ti je kdo zahvalil…?)

Če si odgovoril -na drugem planetu- odgovarjaj na modra vprašanja.

Uvod

S čim si odletel v vesolje?

S kakšnim namenom si odletel v vesolje?

Jedro

Kje si pristal?

Kakšen je bil planet?

Kakšni so bili prebivalci planeta?

Kako ste se sporazumevali, če ste se sploh pogovarjali.?

Zaplet!- (kaj se ti je zgodilo, ti je vesoljček pomagal, te je ogrožal…?)

Razplet!- (kako si se rešil iz situacije, si se zahvalil za pomoč ali so se ti prebivalci planeta zahvalili, so te pogostili, si ti kaj podaril njim ali oni tebi…?)

Zaključek- (Kako si se vrnil, so te pogrešali na Zemlji, ali si komu povedal, si še v stikih z njim…?)

Da se malce odpočiješ od načrtovanja naredi spodnje naloge.

**2. šolska ura ( petek)**

Priprava na spis- oblikovanje povedi

1. Povedi prepiši tako, da jih obogatiš s pridevniki, primerami…

Primer:

Na ulici sem srečal vesoljčka.

Na *prazni, tihi* ulici sem srečal *majhnega, prestrašenega* vesoljčka.

Popravil sem mu vesoljsko ladjo. Na vrtu sem zaslišal hrup. Zaropotalo je. Zabliskalo se je. Sedela sem na vrtu in zagledala jajce. Izročil mi je sonofon, ki ga bom od zdaj naprej vedno rabil. Marsovček je prosil za pomoč. Skril sem se v klet.

2. Popravi povedi! Popravljene prepiši.

Je priletel na tla in skočil ven iz plovila in se me ustrašil.

Vesoljček je imel veliko glavo. Vesoljček je imel na glavi čelado. Bila je rumene barve in se je svetila.

Hitro je pohitela k ladji.

Jaz sem mu rekel, naj bo tiho.

3. Zapiši »bogate« povedi v katerih boš uporabil besede: vesoljček, vesolje, nebo, zvezde, vesoljska ladja, potovanje, planet ( zemlja), srečanje.

4. Vadi zapisovanje lepih, bogatih povedi. Najprej zapiši poved, nato jo poskušaj polepšati. Napiši vsaj tri primere.

5. Napiši tri različne uvode za spis kjer opisuješ srečanje z vesoljčkom ali polet v vesolje.

**3. šolska ura in 4. šolska ura ( torek in sreda)**

Napiši znanstveno fantastično pripoved. Preden začneš pisati si preberi opisnike, ki so na zadnji strani tega dokumenta. Najprej napiši spis na list papirja. Bodi pozoren na tri dele- uvod, jedro in zaključek. Ne pozabi na odstavke.

Spis preberi in ga popravi, dodaj pridevnike, preoblikuj povedi, izbriši, kar se ti ne zdi primerno…

Spis še enkrat preberi. Dobro bi bilo, da ga prebereš še nekomu drugemu ( sestri, bratu, mami, atu, kanarčku…) Čisto drugače doživljamo zapis, če ga na glas preberemo. Zopet popravi, kar misliš, da je za popraviti.

Spis prepiši v zvezek.

Spis bom ocenila. Oceno bom zapisala v redovalnico, če se boste z njo strinjali. Če bo to dobra ocena, bo vplivala na zaključeno oceno.

Ocenila ga bom po spodnjih kriterijih.

**Fotografijo zapisa mi pošlji do petka, 29. 5. 2020.**

Kriteriji za ocenjevanje.

OPISNIKI ZA DOMIŠLJIJSKI ŠOLSKI SPIS

|  |  |  |
| --- | --- | --- |
| Ustreznost teme  ( 3 točke ) | Vsebina spisa je domišljijska zgodba na temo znanstvene fantastike. | 1 |
| Ustrezna zgradba besedila  ( 3 točke ) | Spis si razdelil v tri dele: uvod, jedro in zaključek. Dele besedila si ločil z odstavki. | 2 |
| Urejenost, zgradba uvoda…  ( 3 točke ) | V uvodu je nakazana sama tema besedila. V uvodu ni opisan dogodek.  Uvod ima več kot dve povedi. Ne začne se z Nekega dne… | 3 |
| Urejenost, zgradba jedra…  ( 3 točke ) | Jedro ima več kot dva odstavka.  Vsebina jedra ima glavo in rep. Začne se na začetku dogodka in po vrsti pripelje do konca zgodbe. Ko prebereš poved jo razumeš. V besedilu je viden zaplet in razplet zgodbe. | 4 |
| Urejenost, zgradba zaključka…  ( 3 točke ) | Zaključek ima več kot dve povedi in ni v stilu to je bil moj najlepši dan. Zaključek se nanaša na samo temo besedila. | 5 |
| Zanimivost, pestrost  ( 3 točke) | Spis je napisan tako, da ga z zanimanjem beremo. Za popestritev si v njem uporabil primere  ( lep kot slika…), zanimive besede, sopomenke, pridevnike… | 6 |
| Urejenost zapisa  ( 2 točki ) | Vsebina spisa ima glavo in rep. Začneš na začetku dogodka in po vrsti pripelješ do konca zgodbe. (1), če uporabljaš dvogovor, ga zapišeš tako, da bralec ve, kaj je rekel prvi in kaj drugi govorec (1) | 7 |
| Izvirnost  ( 3 točka ) | V spisu si se lotil izvirne teme in nisi kopiral znanih filmov ali risank… (1), v besedilu je neka globlja tema (varovanje narave, prijateljstvo, enakopravnost, strpnost do drugačnih…. | 8 |
| Pravopis  ( 5 točk ) | V spisu so besede pravilno napisane, vejice so postavljene pravilno, pravilno so rabljeni predlogi. Povedi so zaključene s končnim ločilom.  Tri večje napake ena točka manj. | 8 |
| Pisava  ( 1 točka ) | Spis sem lahko prebrala brez večjih težav. | 10 |

Vsak kriterij bom točkovala, točke seštela in iz njih oblikovala oceno.

Točkovnik

0 – 14- nzd ( 1 )

15 -17 - zd ( 2 )

18 – 21 - db ( 3 )

22 – 25 - pdb ( 4 )

26 – 29 - odl ( 5 )